b'\n_START_ARTICLE_\nRendez-vous \xe2\x80\x93 kohtaaminen\n_START_SECTION_\nJuoni\n_START_PARAGRAPH_\nEnsimm\xc3\xa4isen maailmansodan aikana luxemburgilainen Julien Eschenbach opiskelee pianonsoittoa Pariisissa. H\xc3\xa4nen ranskalainen yst\xc3\xa4v\xc3\xa4ns\xc3\xa4 Jacques on sodassa lent\xc3\xa4j\xc3\xa4n\xc3\xa4 mutta p\xc3\xa4\xc3\xa4sem\xc3\xa4ss\xc3\xa4 lyhyelle lomalle. H\xc3\xa4n l\xc3\xa4hett\xc3\xa4\xc3\xa4 s\xc3\xa4hkeen ja kutsuu Julienin kyl\xc3\xa4\xc3\xa4n perheens\xc3\xa4 tyhj\xc3\xa4\xc3\xa4n maalaistaloon. Julien matkustaa junassa ja keskustelee kanssamatkustajan kanssa muun muassa sanomalehtien sensuroinnista sodan takia. Perill\xc3\xa4 nuori taloudenhoitajanainen p\xc3\xa4\xc3\xa4st\xc3\xa4\xc3\xa4 Julienin sis\xc3\xa4\xc3\xa4n taloon, mutta h\xc3\xa4nen is\xc3\xa4nt\xc3\xa4\xc3\xa4ns\xc3\xa4 ei ala kuulua. Odotellessaan Julien alkaa muistella sotaa edelt\xc3\xa4neit\xc3\xa4 onnellisia aikoja, joita sai viett\xc3\xa4\xc3\xa4 Jacquesin ja t\xc3\xa4m\xc3\xa4n tytt\xc3\xb6yst\xc3\xa4v\xc3\xa4n Odilen seurassa, ja miten Jacques j\xc3\xa4rjesteli h\xc3\xa4nelle sek\xc3\xa4 tytt\xc3\xb6yst\xc3\xa4vi\xc3\xa4 ett\xc3\xa4 esiintymistilaisuuksia. Jacques ei milloinkaan saavu, mutta Julien ei saa selville todellista syyt\xc3\xa4 edes sensuroiduista sotauutisista. Julien ehtii kuitenkin p\xc3\xa4\xc3\xa4st\xc3\xa4 l\xc3\xa4heisiin suhteisiin taloudenhoitajattaren kanssa.\n_START_SECTION_\nVastaanotto\n_START_PARAGRAPH_\nElokuva sai 1971 Louis Delluc -palkinnon ja oli ehdolla parhaaksi elokuvaksi Berliinin ja Chicagon kansainv\xc3\xa4lisill\xc3\xa4 elokuvajuhlilla.'